जोधपुर. मथुरादास माथुर अस्पताल में सोमवार को परिजनों और रेजिडेंट डॉक्टरों के बीच हुई मारपीट के बाद डॉ. एसएन मेडिकल कॉलेज के रेजिडेंट डॉक्टरों के हड़ताल पर जाने से मंगलवार को चिकित्सकीय व्यवस्थाएं प्रभावित हुई। ऑपरेशन भी टालने पड़े। स्वास्थ्य विभाग ने कॉलेज के अस्पतालों में डॉक्टर लगाने के निर्देश दिए हैं। हड़ताल खत्म करवाने के लिए दो बार डॉ. एसएन मेडिकल कॉलेज के डॉक्टरों के साथ वार्ता हुई, लेकिन कोई निर्णय नहीं हुआ।
मेडिकल कॉलेज प्रबंधन ने सीएएस पीजी डॉक्टर्स को काम पर नहीं लौटने पर अनुशासनात्मक कार्रवाई की चेतावनी दी है। उधर, रेजीडेंट डॉक्टर्स ने हड़ताल पर जाने का कोई नोटिस नहीं दिया हैं। रेजिडेंट डॉक्टर पुलिस द्वारा उनके विरुद्ध राजकार्य में बाधा का दर्ज मामला वापस ले, मारपीट के आरोपियों के खिलाफ चालान पेश हो एवं कार्य स्थल की सुरक्षा व्यवस्था मजबूत करने की मांग को लेकर अडिग है।
इनमें अस्पताल प्रबंधन ने सुरक्षा व्यवस्था मजबूत करने की कवायद शुरू की है। वार्ता में अतिरिक्त प्राचार्य डॉ. रीता मीणा, डॉ. दिनेश कोठारी, डॉ. नरेंद्र छंगाणी, डॉ. कमलकांत, डॉ. दिलीप कच्छवाह, डॉ. सुमन भंसाली, डॉ. मुकेश व्यास, डॉ. अफजल हाकिम शामिल हुए। रेजिडेंट की ओर से अध्यक्ष डॉ. प्रवीण जोशी व अन्य शामिल हुए। जोशी ने मांगें नहीं माने जाने हड़ताल जारी रखने की बात कही है।
उल्लेखनीय है कि सोमवार शाम करीब पांच बजे एमडीएमएच के ट्रोमा सेंटर में रेजिडेंट डॉ. प्रवीण जोशी, डॉ. दिनेश व डॉ. विवेक साथ परिजनों ने मारपीट की थी। घटना के बाद पुलिस जब एक संदिग्ध दीपसिंह को लेकर जा रही थी। उसी समय रेजिडेंटों ने पुलिस के साथ धक्का मुक्की कर दीपसिंह पर हमला कर दिया। उसकी पिटाई कर दी। पुलिस इसको लेकर डॉक्टरों के विरुद्ध मामला दर्ज किया। इसके अलावा परिजनों ने भी डॉक्टरों पर मारपीट करने का आरोप लगाते हुए मामला दर्ज किया है। इस मामले में तीन आरोपी गिरफ्तार है। मारपीट में घायल थोब निवासी दीपसिंह सोमवार रात अस्पताल से बाहर गया था, जो वापस नहीं लौटा है।
चार और शहरों में भी रेजिडेंट्स अवकाश पर
जोधपुर की घटना के बाद मंगलवार को कोटा, अजमेर, उदयपुर व बीकानेर में भी रेजिडेंट्स सामूहिक अवकाश पर चले गए है। जयपुर के एसएमएस अस्पताल के रेजिडेंट्स ने मामला नहीं सुलझने की स्थिति में बुधवार दोपहर से सामूहिक अवकाश पर जाने की चेतावनी दी है। इतने शहरों में रेजिडेंट्स के अवकाश पर जाने से अस्पतालों की व्यवस्थाएं बिगड़ गईं।
hin_Deva hin_Deva hin_Deva hin_Deva mag_Deva hin_Deva